P. Paška, predseda NR SR: (2007-06-19):
Ja, samozrejme, som nezaregistroval celkom celú tú vetu s tými chlebíčkami – tak ako to urobíme s tými chlebíčkami, pán Lipšic? Budú tie chlebíčky naozaj podstatou? Lebo viete, naozaj ten exkurz o populizme, o marketingu, o spôsobe, akým by sa malo presadzovať právo, som mal pripravený. Len moja otázka znie, či to s vami má vôbec zmysel riešiť, takéto veci. A keďže som dospel k názoru, že určite nie, a napriek tomu, že používate čoraz osobnejšie vyjadrenia a postoje, čo, nepochybujem, možno z hľadiska vašej popularity bude mať zmysel, budem veľmi stručný a pokúsim sa len vyjadriť stanovisko, ktoré som už prezentoval. Áno, som presvedčený, že aj vzhľadom na dosiahnutú úroveň rozvoja demokracie na Slovensku a vzhľadom na našu povinnosť komunikovať s ľuďmi a načúvať ich postojom, musí Národná rada Slovenskej republiky s imunitou ako s inštitútom ústavným začať narábať, musí dospieť k nejakému riešeniu v podobe prijatej ústavnou väčšinou. Ten návrh, ktorý som prezentoval, som myslel smrteľne vážne a odprezentoval som ho aj na pôde, kam podľa mňa takýto návrh patrí, a tou už je spomínaná komisia. Pán predseda ústavnoprávneho výboru je členom tejto komisie a som presvedčený, keďže už v pondelok 25. sa opäť stretnú všetci členovia včítane najmä odborného zázemia, ktorí prídu s konkrétnymi návrhmi, budeme môcť prezentovať určitý rešerš stanovísk a chcem vás ubezpečiť, že budem na komisii prezentovať názor, o ktorom som hovoril, aby, ak dospejeme k ústavnej väčšine, sme zrušili imunitu ako celok včítane imunity na výroky v poslaneckej snemovni alebo v Národnej rade. To všetko ostatné si veľmi rád nechám, pán Lipšic, na odbornú debatu na pôde tejto komisie a chcem z tohto miesta vyzvať aj ostatných kolegov a kolegyne z opozície, ktorí dosiaľ ani na úrovni zastúpenia jednotlivých poslancov, ale aj na úrovni zastúpenia odborníkov na ústavné právo neprijali účasť na práci tejto komisie, a to aj napriek tomu, že sa splnila jedna z ich základných požiadaviek, ktorou argumentovali predtým, ako som s týmto návrhom prišiel, a to, že nie je zrejmé, o čom táto komisia má byť a aké témy má prerokúvať. Nuž aj prvé stretnutie, ktoré sa uskutočnilo, veľmi jasne pomenovalo okruhy a témy, ktoré je nevyhnutné riešiť, a imunita je len jeden z parciálnych problémov, ktoré musíme riešiť. Preto mi dovoľte na záver vysloviť – hľadám správny výraz – nádej, želanie, ale možno aj apel na každého z vás, aby sme v období, ktoré som definoval po stretnutí komisie, ktorým by mal byť už september a septembrová schôdza, našli riešenie, ktoré bude výsledkom konsenzu a dohody, širšej politickej dohody, rešpektujúcej odborné východiská a odborné analýzy a kontext ústavnosti v Slovenskej republike. No a pánovi poslancovi Lipšicovi, samozrejme, opäť z tohto miesta ponúkam možnosť prísť odprezentovať svoje nesmierne validné ústavné postoje na pôde tejto komisie. A pokiaľ by náhodou tie chlebíčky mali byť tým najväčším problémom, pán poslanec, tak chcem vás ubezpečiť a sú tu kolegovia a kolegyne, ktorí boli na prvom zasadnutí, že sme mali na stole naozaj len tú vodu a možno to bolo také symbolické, lebo ja na rozdiel možno od niektorých a možno aj od vás vodu nielen kážem, ale aj pijem. Ďakujem pekne. (Potlesk.)